[{"text_idx": "#000000", "text": "Plej proksimaj haltejoj de publika trafiko: Adamov (trajnlinio S2), Babice nad Svitavou, supra haltejo (buslinio 210)"}, {"text_idx": "#000002", "text": "Ebloj por parkado de au\u0306toj: rekte en Babice nad Svitavou"}, {"text_idx": "#000003", "text": "Longeco de la arbara vojo: 2,1 km"}, {"text_idx": "#000004", "text": "Karakterizo de la arbara vojo Dr\u030ci\u0301nova\u0301: temas pri arbara vojo konektanta Babice nad Svitavou kaj konatan Alexander-belvidejo (Alexandrovka) super Adamov, kiu same kiel arbara vojo Dr\u030ci\u0301nova\u0301 trairas periferion de la natur-rezervejo Dr\u030ci\u0301nova\u0301. La tuta arbara vojo kopias verdan turisman itineron. La vojo mem ne estas tre pena el vidpunkto de dekliveco, la komenca punkto en Babice nad Svitavou (punkto 1 en la suba mapo) situas en alteco proksimume 475 m super la marnivelo kaj la plej alta punkto en alteco c\u0302irkau\u0306 520 m super la marnivelo. Kompreneble necesas atingi tiun altecon, kion familia ekskurso povas solvi per au\u0306to, eventuale per buslinio 210 el Bi\u0301lovice nad Svitavou. La arbara vojo komence iras tra arbaro proksime de kampo, poste vin kondukos tra arbaro super la kapoj kaj fine g\u0302i malfermig\u0302os, tial dum varmegaj tagoj oni povas konsiderinde s\u0302viti. Sed tiam vi jam trovig\u0302as c\u0302e flankvojo direkte al Alexander-belvidejo, kiu proponas panoramon de Adamov kaj c\u0302irkau\u0306aj\u0302o. Videblas ankau\u0306 dissendilo Ha\u0301dy super Brno."}, {"text_idx": "#000005", "text": "La belvidejo ricevis sian nomon lau\u0306 entuziasma subtenanto dum konstruado de la belvida turo Alexander Suchaneck el Hoffenau, imperiestra konsilanto. Danke lin estig\u0302is en 1887 super Adamov belvida turo projektita de Oscar Mratschek. Post la dua mondmilito la bevidejo estis malaltigita. En 2008 la Alexander-belvidejo transiris en la proprieton de la urbo Adamov, kiu iniciatis konstruon de nova belvidejo lau\u0306 projekto de bakalau\u0306ro Miroslav C\u030cuma kaj Ing. Jir\u030ci\u0301 S\u030clanhof. Estis utiligita la origina s\u0302tona konstruaj\u0302o, tamen por doni pli bonan rigardon g\u0302i estis altigita g\u0302is 18 metroj, al la tura platforma c\u0302irkau\u0306promenejo kondukas 75 s\u0302tupoj kaj al turistoj g\u0302i servas ek la 16-a de majo 2009."}, {"text_idx": "#000006", "text": "C\u0302e la Alexander-belvidejo (punkto 3 en la suba mapo) oni trovos imforman panelon priskribantan la natur-rezervejon Dr\u030ci\u0301nova\u0301. Krom kornuso (c\u0302eh\u0302e: dr\u030ci\u0301n, latine: Cornus mas) en la rezervejo kreskas ankau\u0306 melisfolia melito (medovni\u0301k medun\u030ckolisty\u0301, Melittis melissophyllum), bulba dentario (kyc\u030celnice cibulkonosna\u0301, Dentaria bulbifera), blanka anemono (sasanka hajni\u0301, Anemone nemorosa), berberiso (dr\u030cis\u030ct\u030ca\u0301l obecny\u0301, Berberis vulgaris) kaj ursa ajlo (medve\u030cdi\u0301 c\u030cesnek, Allium ursinum), kiu abunde trovig\u0302as c\u0302irkau\u0306 la belvidejo."}, {"text_idx": "#000007", "text": "Kiam vi g\u0302issate g\u0302uos rigardadon el la Alexander-belvidejo, decidu, kien plu. La arbara vojo S\u030cutrovana\u0301 (slange: s\u0302tonplena) lau\u0306 mapoj eldonitaj de Lerneja Arbara Entrepreno Kr\u030ctiny kaj ankau\u0306 lau\u0306 Mapy.cz tiuloke finig\u0302as (c\u0302e disvojig\u0302o Sub la Alexander-belvidejo, punkto 2 en la suba mapo) kaj dau\u0306ras sub la nomo Skatul-vojo (Skatulova cesta), kiu gvidas unue lau\u0306 flava turisma itinero, ekde la disvojig\u0302o Jelenec (punkto 6 en la suba mapo) lau\u0306 la blua kaj plu memstare por konektig\u0302i kun rug\u0302a turisma itinero."}, {"text_idx": "#000008", "text": "Lau\u0306 formala konsidero c\u0302i tie finig\u0302as la priskribo de la arbara vojo S\u030cutrovana\u0301. La c\u0302irkau\u0306vojan revenon al Babice nad Svitavou de la Alexander-belvidejo lau\u0306 flava, poste blua kaj fine denove flava turisma itinero estas rekomendinda. Proksime de Babice nad Svitavou trovig\u0302as Malgranda Macocha (punkto 4 en la suba mapo), kiu estas karsta abismosimila bortruo, el kiu pasintece estis minataj fer-ercoj. Interesa estas ankau\u0306 monumento omag\u0302e al 10 jaroj de C\u0302eh\u0302oslovaka Respubliko (punkto 5 en la suba mapo), c\u0302irkau\u0306 kiu kreskas Jubilea Bosko (Jubilejni\u0301 ha\u0301j) kun kelkaj ekzotaj lignoplantoj. La monumento estas s\u0302tonego, sur kiu estas gravurita dato 28. X. 1928. La suma longo de la c\u0302irkau\u0306voja ekskurso estas proksimume 6 km."}, {"text_idx": "#000009", "text": "La vojo mem tau\u0306gas ankau\u0306 por la s\u0302oseaj bicikloj, ne nur montaraj. La belvidejo estas komforte atingebla ec\u0302 kun infanc\u0302areto, do rekomendinda por familioj."}, {"text_idx": "#000010", "text": "Punkto 1: oficiala komenco / fino de la vojo en Babice nad Svitavou"}, {"text_idx": "#000011", "text": "Punkto 2: komenco / fino de la vojo c\u0302e disvojig\u0302o Sub la Alexander-belvidejo"}, {"text_idx": "#000015", "text": "Arbara vojo de Adamov al Babice nad Svitavou tra monumento de torture mortigitaj arbaristoj"}, {"text_idx": "#000017", "text": "De rando de Brno al Adamov tra du belvidejoj (18 km)"}, {"text_idx": "#000018", "text": "Klubo de esperantistoj en Brno"}]